Projektas

LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS VYRIAUSYBĖS 2006 M. SPALIO 30 D. NUTARIMO NR. 1079 „DĖL DOKUMENTŲ LEGALIZAVIMO IR TVIRTINIMO PAŽYMA (APOSTILLE) TVARKOS APRAŠO PATVIRTINIMO“ PAKEITIMO

2016 m.	d. Nr.

Vilnius

Lietuvos Respublikos Vyriausybė nutaria:

Pakeisti Dokumentų legalizavimo ir tvirtinimo pažyma (Apostille) tvarkos aprašą, patvirtintą Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl dokumentų legalizavimo ir tvirtinimo pažyma (Apostille) tvarkos aprašo patvirtinimo“, ir jį išdėstyti nauja redakcija (pridedama).

Ministras Pirmininkas

Užsienio reikalų ministras

Patvirtinta

Lietuvos Respublikos Vyriausybės

2006 m. spalio 30 d. nutarimu Nr. 1079

(Lietuvos Respublikos Vyriausybės

nutarimo Nr.

redakcija)

dokumentų legalizavimo ir tvirtinimo pažyma (apostille) tvarkos aprašas

I SKYRIUS
BENDROSIOS NUOSTATOS

1. Dokumentų legalizavimo ir tvirtinimo pažyma (Apostille) tvarkos aprašas (toliau – šis Aprašas) reglamentuoja dokumentų legalizavimo ir tvirtinimo pažyma (Apostille) procedūrą.

2. Šiame Apraše vartojamos sąvokos:

2.1. Dokumentas – oficialusis dokumentas, kurio sąvoka suprantama taip, kaip ji yra apibrėžta Lietuvos Respublikos dokumentų ir archyvų įstatyme taip pat oficialiojo dokumento nuorašas, išrašas, kopija, vertimas, Lietuvos Respublikos valstybės ir žinybinių registrų ir valstybės informacinių sistemų tvarkomų duomenų išrašas.

2.2. Dokumentų legalizavimas – Lietuvos Respublikos užsienio reikalų ministerijos Konsulinio departamento (toliau – Konsulinis departamentas) diplomato arba konsulinio pareigūno atliekamas dokumente esančio parašo, pasirašiusio asmens pareigų ir antspaudo, kai dokumentas patvirtintas antspaudu, tikrumo patvirtinimas arba užsienio valstybėje išduotą dokumentą legalizavusio dokumentą išdavusios užsienio valstybės diplomato ar konsulinio pareigūno parašo, pareigų ir antspaudo tikrumo patvirtinimas.

2.3. Dokumentų tvirtinimas pažyma (Apostille) – notaro ar Konsulinio departamento diplomato atliekamas dokumente esančio parašo, pasirašiusio asmens pareigų ir antspaudo, kai dokumentas patvirtintas antspaudu, tikrumo patvirtinimas pažyma (Apostille), numatyta 1961 m. spalio 5 d. Hagos konvencijoje dėl užsienio valstybėse išduotų dokumentų legalizavimo panaikinimo (toliau – Hagos konvencija).

3. Dokumento legalizavimas ar tvirtinimas pažyma (Apostille) patvirtina, kad tai yra oficialusis dokumentas. Dokumentų legalizavimas ir tvirtinimas pažyma (Apostille) nepatvirtina dokumento turinio tikrumo ir kad dokumentas parengtas laikantis dokumentų rengimą reguliuojančių teisės aktų reikalavimų.

4. Užsienio valstybių išduoti dokumentai, patvirtinti pažyma (Apostille), galioja be jokio kito patvirtinimo.

II SKYRIUS
LEGALIZUOJAMI IR PAŽYMA (APOSTILLE) TVIRTINAMI DOKUMENTAI

5. Legalizuojami dokumentai, kurie bus pateikiami užsienio valstybėse, neprisijungusiose prie Hagos konvencijos, dokumentai, išduoti užsienio valstybėse, neprisijungusiose prie Hagos konvencijos, kurie bus pateikiami Lietuvos Respublikoje, ir užsienio valstybių diplomatinių atstovybių ir konsulinių įstaigų išduoti dokumentai.

6. Užsienio valstybėje išduoti dokumentai gali būti legalizuoti Lietuvos Respublikoje, jeigu jie yra legalizuoti dokumentą išdavusios užsienio valstybės diplomato ar konsulinio pareigūno.

7. Pažyma (Apostille) tvirtinami dokumentai, kurie bus pateikiami užsienio valstybėse, prisijungusiose prie Hagos konvencijos.

Pažyma (Apostille) netvirtinami dokumentai, nurodyti Hagos konvencijos 1 straipsnyje, kuriems Hagos konvencija netaikoma.

8. Dokumentai gali būti legalizuoti ar patvirtinti pažyma (Apostille), jeigu jie yra patvirtinti valstybės ar savivaldybės institucijos, įstaigos ar įmonės vadovo ar kito pasirašyti dokumentą įgaliojimus turinčio asmens arba valstybės įgalioto asmens (toliau – dokumentą išdavęs subjektas) parašu ir dokumentą išdavusio subjekto antspaudu, kai dokumentų rengimą reguliuojantys teisės aktai nustato, kad parašo rekvizite turi būti antspaudas, ir juose yra nurodytos dokumentą pasirašiusio asmens pareigos. Tokius reikalavimus atitinkančių dokumentų nuorašai, išrašai ar kopijos legalizuojami ar tvirtinami pažyma (Apostille), jeigu jų tikrumas yra paliudytas notaro arba dokumentą išdavusio ir šio dokumento nuorašo, išrašo ar kopijos tikrumą patvirtinusio subjekto.

Lietuvos Respublikos valstybės ir žinybinių registrų ir valstybės informacinių sistemų tvarkomų duomenų išrašai legalizuojami ar tvirtinami pažyma (Apostille), jeigu jie yra patvirtinti atitinkamo registro tvarkytojo ar institucijos, teikiančios valstybės informacinės sistemos tvarkomus duomenis, antspaudu ir įgalioto darbuotojo parašu.

Dokumento vertimo tikrumo arba dokumentą išvertusio asmens parašo tikrumo notarinis paliudijimas gali būti legalizuojamas ar tvirtinamas pažyma (Apostille), jeigu jis pateikiamas kartu su išverstu dokumentu.

III SKYRIUS
DOKUMENTŲ LEGALIZAVIMO IR TVIRTINIMO PAŽYMA (APOSTILLE) PROCEDŪRA

9. Dokumentai legalizuojami Konsuliniame departamente arba Lietuvos Respublikos diplomatinėse atstovybėse ar konsulinėse įstaigose.

10. Pažyma (Apostille) dokumentai tvirtinami pas notarą arba Konsuliniame departamente. Konsuliniame departamente pažyma (Apostille) tvirtinami tik per Lietuvos Respublikos diplomatines atstovybes ir konsulines įstaigas asmenų pateikti dokumentai ir Lietuvos Respublikos teismų, prokuratūros ir ikiteisminio tyrimo įstaigų pateikti teisinės pagalbos prašymų dokumentai.

11. Asmenys, kurie pateikia dokumentus legalizuoti ar tvirtinti pažyma (Apostille), privalo pateikti asmens tapatybę patvirtinantį dokumentą.

12. Konsulinio departamento diplomatas legalizuojamame dokumente padaro legalizavimo įrašą (1 priedas), pasirašo ir patvirtina Konsulinio departamento anspaudu su Lietuvos valstybės herbu.

Konsulinis pareigūnas legalizuojamame dokumente padaro legalizavimo įrašą (2 priedas), pasirašo ir patvirtina Lietuvos Respublikos diplomatinės atstovybės ar konsulinės įstaigos antspaudu su Lietuvos valstybės herbu.

Jeigu legalizuojamame dokumente legalizavimo įrašui vietos nepakanka, jis gali būti daromas pridedamame prie legalizuojamo dokumento lape. Legalizuojamo dokumento lapai ir lapas su legalizavimo įrašu susegami, sunumeruojami, sunumeruotų lapų skaičius patvirtinamas Konsulinio departamento diplomato arba konsulinio pareigūno parašu ir atitinkamai Konsulinio departamento arba Lietuvos Respublikos diplomatinės atstovybės ar konsulinės įstaigos antspaudu.

Legalizavimo įrašas daromas lietuvių ir anglų (arba kita) kalbomis.

Konsulinio departamento diplomatas ar konsulinis pareigūnas klaidų, padarytų legalizavimo įraše, ištaisymus patvirtina savo parašu ir atitinkamai Konsulinio departamento ar Lietuvos Respublikos diplomatinės atstovybės ar konsulinės įstaigos antspaudu su Lietuvos valstybės herbu.

13. Notaras arba Konsulinio departamento diplomatas šio Aprašo 3 priede nustatytos formos užpildytą pažymą (Apostille) dokumentams įrišti skirtomis kniedėmis prisega prie tvirtinamo dokumento lapo, kuriame yra dokumentą patvirtinusio asmens parašas, ją pasirašo ir antspauduoja reljefiniu ir rašaliniu notaro antspaudais su Lietuvos valstybės pavadinimu ir herbu, savo pavarde arba Konsulinio departamento antspaudais su Lietuvos valstybės herbu.

Pažyma (Apostille) pildoma lietuvių ir (ar) anglų kalba.

Sugadintos pažymos (Apostille) anuliuojamos.

14. Dokumentai turi būti legalizuoti arba patvirtinti pažyma (Apostille) ne vėliau kaip per 5 darbo dienas nuo dokumentų pateikimo notarui, Konsuliniam departamentui ar Lietuvos Respublikos diplomatinei atstovybei ar konsulinei įstaigai dienos. Šio Aprašo 16 punkte nustatytu atveju šis terminas gali būti pratęstas iki 15 darbo dienų.

15. Šio Aprašo 14 punkte nustatyti terminai netaikomi, kai dokumentai tvirtinti pažyma (Apostille) Konsuliniam departamentui pateikiami per Lietuvos Respublikos diplomatines atstovybes ir konsulines įstaigas. Dokumentus, priimtus tvirtinti pažyma (Apostille), Lietuvos Respublikos diplomatinės atstovybės ir konsulinės įstaigos artimiausiu diplomatiniu paštu išsiunčia Konsuliniam departamentui. Dokumentus, patvirtintus pažyma (Apostille), Konsulinis departamentas artimiausiu diplomatiniu paštu grąžina Lietuvos Respublikos diplomatinėms atstovybėms ir konsulinėms įstaigoms.

16. Dokumentas legalizuojamas ar tvirtinamas pažyma (Apostille), jeigu jame esantis parašo rekvizitas ir antspaudas, kai dokumentas patvirtintas antspaudu, atitinka dokumentą išdavusio subjekto notarui, Konsuliniam departamentui ar Lietuvos Respublikos diplomatinei atstovybei ar konsulinei įstaigai pateiktą parašo rekvizito ir antspaudo pavyzdį ir dėl dokumento patvirtinimo tikrumo nekyla abejonių. Jeigu notaras, Konsulinis departamentas ar Lietuvos Respublikos diplomatinė atstovybė ar konsulinė įstaiga neturi dokumente esančio parašo rekvizito ir antspaudo, kai dokumentas patvirtintas anspaudu, pavyzdžio arba pavyzdyje esantys parašo rekvizito elementai neatitinka dokumente esančio parašo rekvizito elementų, arba kyla abejonių dėl pateikto dokumento patvirtinimo tikrumo, tai notaras, Konsulinis departamentas ar Lietuvos Respublikos diplomatinė atstovybė ar konsulinė įstaiga ne vėliau kaip kitą darbo dieną nuo dokumento pateikimo notarui, Konsuliniam departamentui ar Lietuvos Respublikos diplomatinei atstovybei ar konsulinei įstaigai dienos elektroniniu paštu siunčiamu paklausimu kreipiasi į dokumentą išdavusį subjektą arba šių subjektų savininko teises ir pareigas įgyvendinančią instituciją ar funkcijų perėmėją dėl dokumento išdavimo fakto ir išduotame dokumente esančio parašo rekvizito ir antspaudo, kai dokumentas patvirtintas antspaudu, tikrumo patvirtinimo. Dokumentą išdavę subjektai arba šių subjektų savininko teises ir pareigas įgyvendinančios institucijos ar funkcijų perėmėjai atsakymą į notaro, Konsulinio departamento ar Lietuvos Respublikos diplomatinės atstovybės ar konsulinės įstaigos paklausimą privalo pateikti elektroniniu paštu ir paštu arba per kurjerį ne vėliau kaip per 5 darbo dienas nuo paklausimo gavimo dienos. Prireikus šis terminas gali būti pratęstas iki 10 darbo dienų, apie tai informavus paklausimą pateikusį notarą, Konsulinį departamentą ar Lietuvos Respublikos diplomatinę atstovybę ar konsulinę įstaigą.

17. Užsienio valstybėje išduotas dokumentas legalizuojamas, jeigu šio dokumento legalizavimo įraše esantis užsienio valstybės diplomato ar konsulinio pareigūno parašas, pareigos ir antspaudas atitinka Lietuvos Respublikos užsienio reikalų ministerijai arba Lietuvos Respublikos diplomatinei atstovybei ar konsulinei įstaigai pateiktą pavyzdį ir dėl dokumento legalizavimo tikrumo nekyla abejonių. Jeigu Konsulinis departamentas arba Lietuvos Respublikos diplomatinė atstovybė ar konsulinė įstaiga neturi dokumento legalizavimo įraše esančio užsienio valstybės diplomato ar konsulinio pareigūno parašo, pareigų ir antspaudo pavyzdžio arba turimas pavyzdys neatitinka dokumento legalizavimo įraše esančio užsienio valstybės diplomato ar konsulinio pareigūno parašo, pareigų ir antspaudo, arba kyla abejonių dėl pateikto dokumento legalizavimo tikrumo, tai Lietuvos Respublikos užsienio reikalų ministerija arba Lietuvos Respublikos diplomatinė atstovybė ar konsulinė įstaiga dėl dokumento legalizavimo tikrumo kreipiasi į užsienio valstybės, kurios diplomatas ar konsulinis pareigūnas dokumentą legalizavo, užsienio reikalų ministeriją arba diplomatinę atstovybę ar konsulinę įstaigą.

18. Notaras, Konsulinio departamento diplomatas ar konsulinis pareigūnas atsisako dokumentą legalizuoti ar tvirtinti pažymą (Apostille), jeigu:

18.1. dokumentą pateikiantis asmuo nepateikia savo galiojančio asmens tapatybę patvirtinančio dokumento;

18.2. pateiktas dokumentas neatitinka šio Aprašo II skyriuje nustatytų reikalavimų;

18.3. pateiktame dokumente yra klastojimo požymių;

18.4. notaras, Konsulinis departamentas ar Lietuvos Respublikos diplomatinė atstovybė ar konsulinė įstaiga neturi dokumente esančio parašo rekvizito ir antspaudo, kai dokumentas patvirtintas anspaudu, pavyzdžio arba užsienio valstybėje išduoto dokumento legalizavimo įraše esančio užsienio valstybės diplomato ar konsulinio pareigūno parašo, pareigų ir antspaudo pavyzdžio arba turimas pavyzdys neatitinka dokumente esančio parašo rekvizito elementų arba užsienio valstybės išduoto dokumento legalizavimo įraše esančio užsienio valstybės diplomato ar konsulinio pareigūno parašo, pareigų ir antspaudo, arba kyla abejonių dėl pateikto dokumento patvirtinimo ar legalizavimo tikrumo ir dokumentą išdavę subjektai arba šių subjektų savininko teises ir pareigas įgyvendinančios institucijos ar funkcijų perėmėjai per šio Aprašo 16 punkte nustatytą terminą nepatvirtina dokumente esančio parašo rekvizito ir antspaudo, kai dokumentas patvirtintas antspaudu, tikrumo arba užsienio valstybėje išduoto dokumento legalizavimo tikrumo nepatvirtina užsienio valstybės, kurios diplomatas ar konsulinis pareigūnas dokumentą legalizavo, užsienio reikalų ministerija arba diplomatinė atstovybė ar konsulinė įstaiga;

18.5. yra kitų viešąjį administravimą, notariato veiklą ar konsulinių funkcijų atlikimą reguliuojančiuose teisės aktuose nustatytų pagrindų atsisakyti suteikti administracines paslaugas, atlikti notarinius veiksmus ar konsulines funkcijas arba dokumento legalizavimas ar patvirtinimas pažyma (Apostille) prieštarautų Lietuvos Respublikos, Europos Sąjungos teisės aktų ar Lietuvos Respublikos tarptautinių sutarčių nuostatoms.

19. Notaras atsisakymą tvirtinti dokumentą pažyma (Apostille) parengia Lietuvos Respublikos notariato įstatymo nustatyta tvarka ir terminais.

Asmens, kuriam atsisakyta legalizuoti ar patvirtinti pažyma (Apostille) dokumentą, prašymu Konsulinis departamentas ar Lietuvos Respublikos diplomatinė atstovybė, ar konsulinė įstaiga atsisakymo priežastis išdėsto raštu, vadovaudamasi Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių ir prašymo, skundo ar kito kreipimosi priėmimo faktą patvirtinančio dokumento formos patvirtinimo“.

20. Notaro tvirtinami pažyma (Apostille) dokumentai registruojami notariniame registre tokia pat tvarka kaip ir kiti notariniai veiksmai.

Konsulinio departamento diplomatų legalizuojami ir tvirtinami pažyma (Apostille) ir konsulinių pareigūnų legalizuojami dokumentai atitinkamai registruojami Konsulinių procedūrų valdymo sistemos dokumentų legalizavimo arba pažymų (Apostille) moduliuose.

21. Už dokumentų tvirtinimą pažyma (Apostille) notarui mokamas Lietuvos Respublikos teisingumo ministro nustatyto dydžio atlyginimas.

Už dokumentų legalizavimą ir tvirtinimą pažyma (Apostille) Konsuliniame departamente ir Lietuvos Respublikos diplomatinėse atstovybėse ir konsulinėse įstaigose imamas Lietuvos Respublikos Vyriausybės 1994 m. lapkričio 16 d. nutarime Nr. 1135 „Dėl Lietuvos Respublikos konsulinio mokesčio tarifų ir Lietuvos Respublikos konsulinio mokesčio mokėjimo bei grąžinimo tvarkos patvirtinimo“ nustatyto dydžio konsulinis mokestis.

IV SKYRIUS
BAIGIAMOSIOS NUOSTATOS

22. Dokumentus išduodantys subjektai asmenų, įgaliotų pasirašyti ir tvirtinti oficialius dokumentus antspaudu, kai dokumentų rengimą reguliuojantys teisės aktai nustato, kad parašo rekvizite turi būti antspaudas, aktualius parašų rekvizitų ir antspaudų pavyzdžius elektroniniu paštu ir paštu arba per kurjerį privalo teikti Lietuvos notarų rūmams ir Konsuliniam departamentui. Atnaujintus parašų rekvizitų ir antspaudų pavyzdžius dokumentus išduodantys subjektai Lietuvos notarų rūmams ir Konsuliniam departamentui elektroniniu paštu ir paštu arba per kurjerį pateikia ne vėliau kaip per 10 darbo dienų nuo parašų rekvizito elementų ir antspaudų pasikeitimo dienos.

23. Lietuvos Respublikos užsienio reikalų ministerija Konsulinio departamento diplomatų, įgaliotų legalizuoti dokumentus, aktualius parašų ir antspaudų pavyzdžius diplomatine nota perduoda užsienio valstybių diplomatinėms atstovybėms ir konsulinėms įstaigoms, akredituotoms Lietuvos Respublikai.

Lietuvos Respublikos diplomatinės atstovybės ir konsulinės įstaigos konsulinių pareigūnų, įgaliotų legalizuoti dokumentus, parašų ir Lietuvos Respublikos diplomatinių atstovybių ir konsulinių įstaigų antspaudų, skirtų dokumentams legalizuoti, pavyzdžius diplomatine nota perduoda užsienio valstybių, kurioms Lietuvos Respublikos diplomatinės atstovybės ir konsulinės įstaigos yra akredituotos, užsienio reikalų ministerijoms.

______________

Dokumentų legalizavimo ir tvirtinimo

pažyma (Apostille) tvarkos aprašo

1 priedas

(Legalizavimo įrašo, daromo Lietuvos Respublikos užsienio reikalų ministerijos Konsuliniame departamente, pavyzdys)

Dokumentas legalizuotas Lietuvos Respublikos užsienio reikalų ministerijos.

This document has been legalized by the Ministry of Foreign Affairs of the Republic of Lithuania.

Registracijos Nr.

Registration No.

Vilnius, 20 ___ m. ______________ _______ d.

Vilnius, the ___________ day of __________20 ___.

(Konsulinio departamento diplomato pareigos)	(vardas ir pavardė)	(parašas)

Konsulinio departamento antspaudas

______________

Dokumentų legalizavimo ir tvirtinimo

pažyma (Apostille) tvarkos aprašo

2 priedas

(Legalizavimo įrašo, daromo Lietuvos Respublikos diplomatinėse atstovybėse ir konsulinėse įstaigose, pavyzdys)

Dokumentas legalizuotas Lietuvos Respublikos ambasados {konsulato (generalinio konsulato, vicekonsulato, konsulinės agentūros)}	mieste.

This document has been legalized by the Embassy {Consulate (Consulate General, Vice-Consulate, Consular Agency)} of the Republic of Lithuania in	.

Registracijos Nr.

Registration No.

20___ m. ______________ _______ d.

The ___________ day of __________20 ____.

(konsulinio pareigūno pareigos)	(vardas ir pavardė)	(parašas)

Diplomatinės atstovybės ar konsulinės įstaigos antspaudas

______________

Dokumentų legalizavimo ir tvirtinimo pažyma (Apostille) tvarkos aprašo

3 priedas

(Pažymos (Apostille) pavyzdys)

APOSTILLE

(Convention de La Haye du 5 octobre 1961)

1. Valstybė: LIETUVOS RESPUBLIKA

Country: REPUBLIC OF LITHUANIA

Šį dokumentą,

this public document

2. kurį pasirašė	,

has been signed by

3. pagal pareigas	,

acting in the capacity of

4. užantspauduotą	antspaudu,

bears the seal/stamp of

PATVIRTINO

Certified

5. (viet. pav.)......................,	6. (data)............................,
at	the
7. (kas).........................................................................................., by
8. Nr. ................................., No
9. Antspaudas Seal/Stamp	10. Parašas:....................... . Signature:

_________________